גריפית' והקעקוע על זרועה עם שמו של בעלה, השחקן אנטוניו בנדרס, 2000
**מלאני ריצ'רדס גריפית'** (באנגלית: **Melanie Richards Griffith**; נולדה ב-9 באוגוסט 1957) היא שחקנית קולנוע אמריקאית, זוכת פרס גלובוס הזהב ומועמדת לשני פרסי אוסקר לשחקנית הטובה ביותר על כיכובה בסרטים "נערה עובדת" (1988) ו"לא פראייר של אף אחד" (אנ') (1994).

ביוגרפיה
--------

גריפית' נולדה בניו יורק שבארצות הברית. הוריה הם השחקנים טיפי הדרן ופיטר גריפית'. מוצאו של אביה הוא וולשי, בעוד שמוצאה של אמה הוא שוודי, נורווגי וגרמני. הוריה נפרדו כשהייתה בת שנתיים, ולאחר מכן עברה ללוס אנג'לס עם אמה; הם התגרשו שנתיים לאחר מכן, כשגריפית' הייתה בת ארבע. היא העבירה את שנות ילדותה בין ביתו של אביה בניו יורק לביתה של אמה בקליפורניה.

כבר בגיל תשעה חודשים הופיעה בפרסומת, וכילדה שיחקה בתפקידים משניים במספר סרטים, אך הפסיקה לשחק, מאחר שאמרה שהייתה ביישנית קיצונית. היא הופיעה בסרט "מארני" של אלפרד היצ'קוק (1964) בסצנת פלאשבק המתארת את דמותה של אמה כילדה צעירה. בזמן שלמדה בבית הספר בהוליווד, גריפית' התקדמה בלימודיה, מה שאפשר לה לדלג על כיתה ולסיים את לימודיה בגיל 16.

קריירה
------

בגיל 17 הופיעה בתפקיד משמעותי ראשון בקולנוע, בסרט "Night Moves", שכלל גם סצינות עירום שלה. בעקבות תדמית זו שנוצרה לה, היא שיחקה בתפקידים דומים בסרטים "Smile" ו-"The Drowning Pool" ב-1975. ב-1977 שיחקה בסרט הישראלי "הגן", לצד שייקה אופיר, וגם סרט זה התפרסם במיוחד בשל הופעתה בו בעירום. תשומת לב רבה הופנתה אליה כשגילמה שחקנית פורנו בסרט המתח "תעתועי גוף" (אנ') ב-1984. על תפקידה בסרט זכתה בפרס איגוד המבקרים בקטגוריית שחקנית המשנה. בעקבותיו קיבלה תפקיד ראשי בסרט "משהו פראי" (אנ') של הבמאי ג'ונתן דמי, שהפך לקאלט. ב-1988 צברה פופולריות רבה כשגילמה מזכירה בסרט שובר הקופות "נערה עובדת". היא זכתה על תפקיד זה בפרס גלובוס הזהב, ולראשונה הייתה מועמדת לפרס האוסקר.

ב-1990 הופיעה במותחן המוערך "במרומי הפסיפיק" (אנ'), אך בהמשך הופיעה בסרטים שלא זכו לביקורות חיוביות, כגון "מדורת ההבלים" לצידם של ברוס וויליס וטום הנקס, וכן "פרדייס" (אנ') ו"רק אתמול נולדה", בהם שיחקה לצד בעלה לשעבר, דון ג'ונסון, אליו חזרה מספר שנים לפני כן. סרטים אחרים בהם שיחקה בתקופה זו, שזכו להערכה, היו "ניצוץ באפלה" (אנ') ו"זרה בתוכנו" (אנ') (1992). ב-1994 שיחקה בסרט "לא פראייר של אף אחד" לצדו של פול ניומן.

ב-1995 שיחקה במיני-סדרת הדרמה התקופתית "בנות הבאפלו" ברשת CBS, בתפקיד של דורה דופרן. על תפקידה זה קיבלה מועמדות לפרס גלובוס הזהב לשחקנית המשנה הטובה ביותר בסדרת טלוויזיה, מיני-סדרה או סרט. ב-1996 שיחקה בסרט "זוגות בהחלפה" (אנ') לצד אנטוניו בנדרס, שהפך בהמשך לבעלה השלישי.

ב-1998 שיחקה גריפית' בסרטו עטור הכוכבים של וודי אלן, "סלבריטי", וכן בסרט "נולדו לרצח", בו ביצעה את אחד התפקידים המוצלחים ביותר שלה, כאשר גילמה אישה המכורה להרואין. ב-1999 שיחקה בסרט "טירוף באלבמה", אותו ביים והפיק בעלה בנדרס תחת חברת ההפקות שפתחו, "גרינמון". בסרט כיכבו גם בנותיהם של בני הזוג, דקוטה וסטלה. בשנה זו שיחקה גם בסרט הטלוויזיוני של HBO "אר קיי או 281", בה גילמה את השחקנית מריון דייוויס, תפקיד בגינו הייתה מועמדת לפרס גלובוס הזהב ולפרס אמי. כן ניסתה את כוחה בתיאטרון, כאשר שיחקה בלונדון בהצגה "מונולוגים מהווגינה", לצד קייט בלאנשט.

בשנת 2000 שיחקה בסרט "ססיל בי דימנטד". ב-2001 שיחקה בסרט הנעורים "פרוצה" בכיכובה של דומיניק סוויין. ב-2002 עברה לדיבוב בסרט המצויר "סטיוארט ליטל 2". ב-2003 גילמה את רוקסי הארט במחזמר "שיקגו" בברודוויי, וזכתה לביקורות חיוביות. בהמשך השתתפה במספר סרטים עצמאיים בין היתר בדרמה האוסטרלית "בלילה שנגמר לנו היום" (2003) לצד דניס הופר.

ב-2005 כיכבה בסדרה "התאומות", שירדה לאחר עונת שידור אחת. גם הסדרה המוזיקלית "Viva Laughlin" בה הופיעה לצד יו ג'קמן, נכשלה וירדה לאחר שני פרקים בלבד. ב-2010 השתתפה בהופעת אורח בפרק בסדרה "ניפ/טאק". ב-2012 דיבבה בסרט "העולם על פי דינו".

בשנת 2013 שיחקה בסרט הדרמה "קרא לי משוגעת", אשר מהווה אוסף של מספר סרטים קצרים. בסרט שיחקה לצד ג'ניפר הדסון, וביימה אשלי ג'אד.

בשנת 2017 גילמה את מריה בהדור בסרט הדרמה "הפיראטים של סומליה" לצד אל פצ'ינו. באותה שנה שיחקה בסרט הדרמה קומי-ביוגרפי "חי בסרט", שביים, הפיק ושיחק בו בתפקיד ראשי ג'יימס פרנקו.

חיים אישיים
-----------

גריפית' ובעלה לשעבר השחקן אנטוניו בנדרס, 2010
בגיל 14 הכירה את דון ג'ונסון, שהיה אז בן 22, אחרי ארבע שנים היא ברחה מהוריה והתחתנה איתו, ללא הסכמתם. הם הסתבכו עם סמים ואלכוהול, רבו, בסוף התגרשו אחרי פחות משנה.

ב-1981 נישאה גריפית' בשנית, לשחקן הקובני-אמריקאי סטיבן באואר, וב-1985 נולד בנם אלכסנדר. ב-1987 התגרשו בני הזוג, זמן קצר לאחר שביקרו בישראל, וגריפית' הודתה בהמשך שבתקופה זו הייתה מכורה לקוקאין ואלכוהול, שהשפיעו גם על תפקודה בסרט "נערה עובדת" בו שיחקה. במהלך צילומי הסרט פגשה שוב את בעלה הראשון, דון ג'ונסון, ובסיועו אושפזה וטופלה במוסד גמילה. ב-1989 נישאו בני הזוג בשנית, ונולדה בתם דקוטה ג'ונסון, שהפכה בבגרותה לשחקנית קולנוע בעצמה.

כעבור שש שנים עזבה גריפית' את ג'ונסון, חזרה אליו, ולבסוף עזבה אותו ב-1996 לטובת השחקן הספרדי אנטוניו בנדרס, אותו הכירה בצילומי הסרט "זוגות בהחלפה". בנדרס וגריפית' נישאו באותה שנה. לאחר מכן נולדה בתם סטלה. ב-2000 נודע כי גריפית' קיעקעה את שמו על זרועה. ב-2002 קיבלו בני הזוג את "פרס מלאכי סטלה אדלר" על פעילות הצדקה הענפה שלהם. ב-2015, גריפית' השלימה את תהליך הגירושין מבנדרס לאחר 18 שנות נישואים, בשל "הבדלים שאינם ניתנים לגישור".

פרסים
-----

* פרס גלובוס הזהב לשחקנית הטובה ביותר - סרט קומדיה או מוזיקלי (1988)
* פרס פטל הזהב - השחקנית הגרועה ביותר (1992)
* פרס אגודת מבקרי הקולנוע הלאומית לשחקנית המשנה הטובה ביותר (1984)
* מיס גלובוס הזהב (1975)
* פרס פטל הזהב לשחקנית המשנה הטובה ביותר (1996)

קישורים חיצוניים
----------------

ויקישיתוף מדיה וקבצים בנושא **מלאני גריפית'** בוויקישיתוף
* מלאני גריפית', ברשת החברתית אקס (טוויטר)
* מלאני גריפית', ברשת החברתית אינסטגרם
* מלאני גריפית', במסד הנתונים הקולנועיים IMDb (באנגלית)
* מלאני גריפית', באתר "אידיבי", מאגר הידע העברי לקולנוע ישראלי ועולמי
* מלאני גריפית', באתר AllMovie (באנגלית)
* מלאני גריפית', באתר Rotten Tomatoes (באנגלית)
* מלאני גריפית', באתר Metacritic (באנגלית)
* מלאני גריפית', במסד הנתונים הקולנועיים KinoPoisk (ברוסית)
* מלאני גריפית', באתר אייטונס (באנגלית)
* מלאני גריפית', באתר ספוטיפיי
* מלאני גריפית', באתר Last.fm (באנגלית)
* מלאני גריפית', באתר MusicBrainz (באנגלית)
* מלאני גריפית', באתר Discogs (באנגלית)
* מלאני גריפית', באתר טיידל (באנגלית)

הערות שוליים
------------

1. ↑  הבת של טיפי - בעירום, מעריב, 11 באוגוסט 1976
2. ↑  מאיר שניצר, סרט - שנה אחת מאוחר מדי - "משהו פראי", במאי; ג׳ונתן דמי, חדשות, 25 במאי 1987
3. ↑  מרדנים פרועים וחסרי מנוחה, חדשות, 13 באוקטובר 1991
4. ↑  נילי ברקן, ‏בנדרס יודע להזיז מצלמה, באתר גלובס, 26 בדצמבר 1999
5. ↑  הארץ, הצלחה למלאני גריפית במחזמר "שיקגו", באתר הארץ, 7 באוגוסט 2003
6. 1 2  דון ג׳ונסון, מלאני גריפית. סיבוך אהבה, סיבוב שני, חדשות, 30 ביולי 1987
7. ↑  מאיר שניצר, מלאני גריפית בישראל, חדשות, 18 במאי 1987
8. ↑  אתר למנויים בלבד אורי קליין, דקוטה ג'ונסון בתפקיד היורשת, באתר הארץ, 26 בספטמבר 2013
9. ↑  אתר למנויים בלבד סוכנויות הידיעות, אנשים מתחרטים - ועסקי הסרת הקעקועים משגשגים, באתר TheMarker‏, 21 ביולי 2014
10. ↑  איי.פי, אנטוניו בנדרס ומלאני גריפית למען יוניצ"ף, באתר הארץ, 17 בדצמבר 2007
11. ↑  קרן בר לב, ‏אחרי 18 שנים: מלאני גריפית' ואנטוניו בנדרס מתגרשים, באתר ‏מאקו‏, 6 ביוני 2014

| פרס גלובוס הזהב לשחקנית הטובה ביותר - סרט קומדיה או מוזיקלי |
| --- |
| 1950‏-1960 | ג'ודי הולידיי (1950) • ג'ון אליסון (1951) • סוזן הייוורד (1952) • אתל מרמן (1953) • ג'ודי גרלנד (1954) • ג'ין סימונס (1955) • דברה קר (1956) • קיי קנדל/טיינה אלג (1957) • רוזלינד ראסל (1958) • מרילין מונרו (1959) • שירלי מקליין (1960) |
| 1961‏-1980 | רוזלינד ראסל (1961) • רוזלינד ראסל (1962) • שירלי מקליין (1963) • ג'ולי אנדרוז (1964) • ג'ולי אנדרוז (1965) • לין רדגרייב (1966) • אן בנקרופט (1967) • ברברה סטרייסנד (1968) • פטי דיוק (1969) • קארי סנודגרס (1970) • טוויגי (1971) • לייזה מינלי (1972) • גלנדה ג'קסון (1973) • ראקל ולש (1974) • אן-מרגרט (1975) • ברברה סטרייסנד (1976) • דיאן קיטון/מרשה מייסון (1977) • אלן בורסטין/מגי סמית' (1978) • בט מידלר (1979) • סיסי ספייסק (1980) |
| 1981‏-2000 | ברנדט פיטרס (1981) • ג'ולי אנדרוז (1982) • ג'ולי וולטרס (1983) • קת'לין טרנר (1984) • קת'לין טרנר (1985) • סיסי ספייסק (1986) • שר (1987) • מלאני גריפית' (1988) • ג'סיקה טנדי (1989) • ג'וליה רוברטס (1990) • בט מידלר (1991) • מירנדה ריצ'רדסון (1992) • אנג'לה באסט (1993) • ג'יימי לי קרטיס (1994) • ניקול קידמן (1995) • מדונה (1996) • הלן האנט (1997) • גווינת' פאלטרו (1998) • ג'נט מק'תיר (1999) • רנה זלווגר (2000) |
| 2001-היום | ניקול קידמן (2001) • רנה זלווגר (2002) • דיאן קיטון (2003) • אנט בנינג (2004) • ריס וית'רספון (2005) מריל סטריפ (2006) • מריון קוטיאר (2007) • סאלי הוקינס (2008) • מריל סטריפ (2009) • אנט בנינג (2010) • מישל ויליאמס (2011) • ג'ניפר לורנס (2012) • איימי אדמס (2013) • איימי אדמס (2014) • ג'ניפר לורנס (2015) • אמה סטון (2016) • סירשה רונן (2017) • אוליביה קולמן (2018) • אקוופינה (2019) • רוזמונד פייק (2020) • רייצ'ל זגלר (2021) • מישל יאו (2022) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007452258805171
* BIBSYS: 90956904
* BNE: XX1167630
* BnF: cb13931939h (data)
* CANTIC: a11821516
* CiNii: DA10096458
* GND: 122510135
* ISNI: 0000 0001 1438 8614
* LCCN: n91099902
* LNB: 000272751
* MusicBrainz: 9c0409b9-c900-4644-a8e9-235b4c4de27d
* NKC: xx0020568
* NLA: 35988488
* NLP: a0000001706781
* NTA: 074661140
* SNAC: w6cf9wg5
* SUDOC: 059062770
* Trove: 1174805
* VIAF: 17410962
* WorldCat: lccn-n91099902

 |